ועדת החינוך והתרבות, כנסת 15, פרוטוקול מספר 503, 2002-07-10 10:15

זבולון אורלב: אני מתכבד לפתוח את הישיבה.

זבולון אורלב: חברת הכנסת סולודקין נעתרה לפניית הממשלה, והפכה את הצעת החוק להצעה לסדר.

זבולון אורלב: הבטחתי שההצעה הזאת תדון בדחיפות, והיום אני מקיים את ההבטחה.

זבולון אורלב: ארצה גם לבדוק, אם ניתן להקדים את פתיחת שנת הלימודים בשבוע ימים לא במסגרת הצעת חוק.

מרינה סולודקין: אני מאוד מודה לזבולון אורלב על הנכונות שלו.

מרינה סולודקין: יש לחץ גדול מהורים רבים במגזר שאני מתעסקת איתו, שלא מבינים את פשר שיבוש תחילת שנת הלימודים.

מרינה סולודקין: הם טוענים, שהעניין הזה מסמן התפוררות והדרדרות, והעובדה ששנת הלימודים לא נפתחת בזמן מעידה על המנטליות שלנו.

מרינה סולודקין: מאוד קשה להסביר להם את המאבקים בין האיגודים הרבים.

מרינה סולודקין: נראה לי שזו גאווה לאומית, להתחיל את שנת הלימודים בזמן.

מרינה סולודקין: אולי נחליט, שספטמבר צריך להיות ריק משביתות.

קולט אביטל: נראה לי שיוזמתה של סולודקין היא מבורכת ונכונה.

קולט אביטל: אנחנו הרי לא חיים בזמנים כתיקונם, וההבט הבטחוני הוא הבט שצריך לתת עליו את הדעת.

קולט אביטל: צריך להבטיח להורים שבאחד בספטמבר הם יוכלו לשלוח את ילדיהם לבתי הספר, ובנוסף, לתת להם לדעת שבתי הספר יהיו מאובטחים.

קולט אביטל: אני מקווה שנצליח להבהיר למורים את המצב שאנחנו נמצאים בו, כדי שהדברים אכן כך יתנהלו.

זבולון אורלב: יש לפנינו למעשה שני עניינים; הראשון הוא לברר האם יש בעיות שמאיימות על פתיחת שנת הלימודים, והשני הוא בקשה להקדים את פתיחת שנת הלימודים במספר ימים, לא תחת חוק, ולהחזירם במהלך השנה.

זבולון אורלב: זה הרי אבסורד שיפתחו את שנת הלימודים ארבעה ימים לפני ראש השנה.

יוסי וסרמן: אני מודע לעובדה שאנחנו לא חיים בתקופה שגרתית אלא בתקופה קשה, מהרבה מאוד בחינות.

יוסי וסרמן: אני מציע ומבקש ממך כיו"ר ועדת חינוך לא להתחיל בחקיקת חוקים בנושאי מערכת החינוך, כי כשמתחילים בכך לא תמיד יודעים ומצליחים לעצור אותם.

יוסי וסרמן: אף אחד הרי לא רוצה לשבות לשם שביתה.

יוסי וסרמן: דווקא בשנה זאת כולנו רוצים לפתוח את שנת הלימודים בחגיגיות, אבל אני מבקש מכם לא לעשות זאת דרך חוקים.

יוסי וסרמן: כשהדברים נעשים על ידי חוקים אין להם סוף.

זבולון אורלב: יש איום לפתיחת שנת הלימודים מצד הסתדרות המורים?

יוסי וסרמן: הסתדרות המורים וארגון המורים מודעים לצורך לדאוג למורים.

רן ארז: אני רוצה שוב לנצל את ההזדמנות לברך אותך על הישיבה הזאת, ועל כך שאתה אינך משאיר דברים לרגע האחרון.

רן ארז: הסברתי למנכ"לית משרד החינוך איך ניתן לפתור את הבעיה, אבל הבנו שמעורבים פה שיקולים נוספים.

רן ארז: צריך להבין, שאיכות חייו של כל אדם תלויים במערכת החינוך, ולכן אני לא רואה איך שנת הלימודים תיפתח.

רן ארז: אם נפתח את שנת הלימודים כאילו דבר לא קרה, נראה שהשלמנו עם הקיצוץ.

רן ארז: יש לנו מצפון מקצועי ושיקול דעת של מורים ומחנכים, ואני לא יכול להשלים עם כך.

זבולון אורלב: אני מבין מדבריך, שאם הקיצוץ לא יופחת, מבחינת

זבולון אורלב: כם לא תיפתח שנת הלימודים.

רן ארז: נכון.

זבולון אורלב: יש סולידריות בין שני הארגונים?

יוסי וסרמן: אני לא אומר באופן ברור שלא אפתח את שנת הלימודים, ואעשה כל מאמץ כדי ששנת הלימודים תיפתח, אבל גם הצד השני צריך לבוא לקראתנו.

מרינה סולודקין: אני מציעה שני מסלולים.

מרינה סולודקין: ראשית, אנחנו צריכים לעזור להחזיר שעות.

מרינה סולודקין: מעבר לזה, אנחנו רואים את הלחץ ברחוב הישראלי ובמיוחד ברחוב הרוסי.

מרינה סולודקין: חשיבות פתיחת שנת הלימודים בזמן היא קריטית עבורם.

מרינה סולודקין: אם יש זכות שביתה, הרי כולם יוכלו לשבות.

זבולון אורלב: ועדת החינוך תאמר דברים מאוד ברורים כדי לצמצם את הקיצוץ במערכת החינוך ככל שאפשר.

זבולון אורלב: נשתדל גם לעשות מעשים פרלמנטריים בעניין ככל שנוכל.

זבולון אורלב: הישיבה הזאת הבהירה שיש איום על פתיחת שנת הלימודים בזמן בגלל הקיצוצים במערכת החינוך, זאת ידיעה מאוד עצובה, וניכנס לפעולה מאוד רצינית כדי להשפיע על הממשלה.

זבולון אורלב: עם זאת, דעתנו היא שלא צריך להשבית את פתיחת שנת הלימודים.

זבולון אורלב: כלומר, מצד אחד צריך לעזור לצמצם את הקיצוצים למען המורים והתלמידים, אך במסגרת ההגנה על התלמידים אנחנו גם חושבים שנושא השביתות, בעיקר בפתיחת שנת הלימודים, אינו נכון, אלא אם כן נושא האבטחה לא יוסדר.

זבולון אורלב: אנחנו נעשה ככל שאנחנו יכולים כדי ששנת הלימודים תיפתח כסדרה.

רן ארז: ארגון המורים העל-יסודיים יזם לא מעט תכניות חינוכיות פדגוגיות, לכן נשקול את העניין הזה.

רן ארז: יש בהצעה הזאת בעיות, כמו למשל אנשים שישהו בחו"ל באותו זמן, ואנחנו ניתן תשובה עד 15 ביולי.

זבולון אורלב: הענות כזאת תעצים מאוד את התפיסה של הגוף שלכם כמבין בעיות כוללות.

רן ארז: אני מודאג יותר מעניינים אחרים.

רן ארז: במערכת החינוך משקיעים בכל שנה פחות ופחות, והורדת הרמה של בחינות הבגרות היא דוגמה לכך.

רן ארז: זה אמור להטריד אותנו יותר מאשר האחד בספטמבר כסמל.

זבולון אורלב: הבעיות שציינת קיימות, אך מעבר למורה לפיזיקה קיימים בבתי הספר גם מחנכים, רכזים, מורים ליהדות ויועצים.

זבולון אורלב: למעשה, החינוך העל יסודי כן מחנך לערכים, ואנחנו צריכים ליצור תפריט של הבעיות, ולפתור אותן.

זבולון אורלב: זה הרי לא תקדים.

זבולון אורלב: תחשבו על כך.

יוסי וסרמן: אני רוצה לציין, שיש לנו התייחסות מיוחדת לבקשות שלך.

יוסי וסרמן: היום או מחר נתייעץ בינינו, שני ארגוני המורים.

יוסי וסרמן: אני מקווה שכבר מחר תהיה לנו תשובה.

זבולון אורלב: הידברות ביניכם חשובה מאוד.

רעיה ריגר: אנחנו מסכימים לרעיון היו"ר.

אילנה רלין: אני רוצה לדבר מצד ההורים, ולומר דברים שאולי לא נעים לשמוע, אך צריך לשמוע.

אילנה רלין: מבחינת ההורים, פתיחת שנת הלימודים בראשון בספטמבר חשובה מאוד, ושביתות בפתיחת שנת הלימודים יוצרות בעיות רבות.

זבולון אורלב: הוועדה שמעה בדאגה רבה שעקב הקיצוצים במערכת החינוך בכלל ובחינוך העל-יסודי בפרט יש חשש סביר לפתיחת שנת הלימודים כתוצאה מהשבתת ארגוני המורים.

זבולון אורלב: הוועדה חוזרת על עמדתה הקבועה ומתנגדת להשבתת תלמידים בכלל ובראשית שנת לימודים בפרט.

זבולון אורלב: הוועדה רשמה לפניה כי המורים יודיעו את החלטתם תוך ימים ספורים.